Hennes livssyn preget hennes filosofi i kvinnesaken, der hun kom i opposisjon til de mest liberale som mente prevensjon skulle på dagsordenen, noe for eksempel Katti Anker Møller (også fra Fredrikstad) tok til orde for. Da lovforslaget til de Castbergske barnelover ble lagt frem, tok Anna Backer sterk avstand fra de foreslåtte bestemmelsene fordi disse gav barn født utenfor ekteskap rett til farens navn og arv etter faren. En slik bestemmelse mente hun var i strid med kristen moral.